钦定古今图书集成/方舆汇编/边裔典/第033卷 > 晋
## 钦定古今图书集成/方舆汇编/边裔典/第033卷 > 晋

### 武帝泰始二年冬十一月倭人来献方物

按《晋书武帝本纪》云云。按《东夷传》：“倭人在带方东
南大海中，依山岛为国，地多山林，无良田，食海物。旧
有百馀小国相接。至魏时，有三十国通好，户有七万，
男子无大小，悉黥面文身，自谓太伯之后。”又言“上古
使诣中国，皆自称大夫。昔夏少康之子封于会稽，断
发文身，以避蛟龙之害。今倭人好沉没取鱼，亦文身
以”厌水禽。计其道里，当会稽东冶之东。其男子衣以
横幅，但结束相连，略无缝缀。妇人衣如单被，穿其中
央以贯头，而皆被发徒跣。其地温暖，俗种禾稻纻麻，
而蚕桑织绩。土无牛马，有刀楯弓箭，以铁为镞。有屋
宇，父母兄弟卧息异处。饮食用俎豆。嫁娶不持钱帛，
以衣迎之。死有棺无椁，封土为冢。初丧，哭泣，不食肉。
已葬，举家入水澡浴自洁，以除不祥。其举大事，辄灼
骨以占吉凶。不知正岁四节，但计秋收之时以为年
纪。人多寿百年，或八九十。国多妇女，不淫不妒，无争
讼。犯轻罪者没其妻孥，重者族灭其家旧以男子为
主。汉末倭人乱，攻伐不定，乃立女子为王，名曰卑弥
呼，宣帝之平公孙氏也，其女王遣使至带方朝见。其
后贡聘不绝。及文帝作相，又数至。《泰始初》，遣使重译
入贡。